作者：陈允平
词牌/韵律：大酺

paragraphs: 雾幕西山，珠帘卷，浓霭凄迷华屋。
蒲萄新绿涨，正桃花烟浪，乱红翻触。
绣阁留寒，罗衣怯润，慵理凤楼丝竹。
东风垂杨恨，锁朱门深静，粉香初熟。
念缓酌灯前，醉吟孤枕，顿成清独。
伤心春去速。
叹美景虚掷如飞毂。
漫孤负、秋千台榭，拾翠心期，误芳菲、怨眉愁目。
冷透金篝湿，空展转、画屏山曲。
梦不到、华胥国。
闲倚雕槛，试采青青梅菽。
海棠尚堪对烛。